Metsähallitus

Luontopalvelut

Viite: Sipoonkorven kansallispuiston hoito- ja käyttösuunnitelma

LAUSUNTO SIPOONKORVEN KANSALLISPUISTON HOITO- JA KÄYTTÖSUUNNITELMASTA

Sipoonkorven kansallispuisto vastaa viherkehän itäisenä osana suureen ulkoilupaineeseen. Itäisten osien rakentamisen myötä käyttöpaine kasvaa edelleen. Koska pääkaupunkiseudun päiväretkeily kohdistuu tällä hetkellä suurelta osin Nuuksioon, korostuu Sipoonkorven merkitys myös tätä kävijäpainetta tasaavana ulkoilualueena.

SIPOONKORVEN SAAVUTETTAVUUS

Sipoonkorpi on periaatteessa helposti saavutettava retkeilykohde. Käytännössä tämänhetkiset puutteelliset retkeilypalvelut sekä pysäköintipaikkojen ja joukkoliikenneyhteyksien puute haittaavat alueen virkistyskäyttöä. Suunnitelmat kansallispuiston tuloporteista ja niiden liitännäisalueista vastaavat tähän ongelmaan. Alueesta tulisi tehdä mahdollisimman matalalla kynnyksellä saavutettavissa oleva ulkoilupaikka.

Tällä hetkellä Sipoonkorven kansallispuistossa on hyvin vähän merkittyjä ja opastettuja retkeilyreittejä, eikä alueen käyttöä siksi pystytä selkeästi ohjaamaan. Koska Sipoonkorven alueeseen kohdistuu lisääntyvää ulkoilupainetta, on erityisen tärkeää alusta asti panostaa laadukkaisiin, tarvittaessa kestävöityihin reitteihin, hyvään opastukseen ja kulunohjaukseen.

Sipoonkorpeen suunniteltavat ulkoilureitit tulisi linjata siten, että ne vaativuudeltaan ja pituudeltaan palvelevat mahdollisimman monia ja sijaitsevat järkevästi tuloportteihin, parkkipaikkoihin ja muihin palveluihin nähden. Alueen käyttöä pystytään ohjaamaan rakenteilla ja opasteilla halutuille alueille, jolloin syrjävyöhyke ainakin osittain rauhoittuu. Sipoonkorven laidoille, erityisesti syrjävyöhykkeen ympärillä oleville asuinalueille tulisi suunnitella tarkoituksenmukaiset ja opastetut ulkoilureitit. Tarkoituksena on, että syrjävyöhykkeillä kulkemista pystytään ohjaamaan tai että arkiulkoilupaine kohdistuu puiston ulkopuolelle. Sipoonkorven pirstaleisuus asettaa tässä huomattavia haasteita.

Suomen Latu pitää Sipoonkorven jakoa retkeily- ja syrjävyöhykkeeseen onnistuneena. Retekilyvyöhykkeeksi on määritelty 25–40 % puiston pinta-alasta. Esitämme, että palvelurakenteiden ensimmäisen rakennusvaiheen jälkeen retkeilyvyöhyke laajennetaan esitettyyn 40 %:iin pinta-alasta, koska se mahdollistaa pidempien ja tarkoituksenmukaisempien reittien rakentamisen alueelle.

Sipoonkorven kansallispuistoon ei ole suunniteltu liikkumisrajoitusosia, vaan syrjävyöhyke on käytettävissä jokamiehenoikeudella haittaa aiheuttamatta. Suomen Latu pitää suunnitelmaa hyvänä. Tulenteko- ja leiriytymispaikkojen rakenteilla ja opasteilla pystytään nämä toiminnot pitkälti ohjaamaan toivotuille alueille ilman, että puututaan mahdollisuuteen leiriytyä syrjävyöhykkeellä haittaa aiheuttamatta.

SIPOONKORVEN TAVOITTEENASETTELU HOITO- JA KÄYTTÖSUUNNITELMASSA

Suomen Latu pitää Sipoonkorven kansallispuistoa koskevaa tavoitteenasettelua hyvänä. Jotta Sipoonkorven alue todellisuudessa vastaisi pääkaupunkiseudun kasvavaan ulkoilutarpeeseen ja jotta alue kehittyisi vetovoimaiseksi ulkoilukohteeksi, on sen rakenteisiin ja palveluihin pystyttävä panostamaan merkittävästi. Alue tarvitsee muutaman sisääntuloportin, joiden kautta puistoon on helppo saapua julkisilla kulkuneuvoilla tai omalla autolla. Sisääntuloporteilta tulee lähteä tasokkaasti opastettuja ulkoilureittejä, jotka tarjoavat eritasoisille kulkijoille sopivia ulkoilumahdollisuuksia. Kulun ohjauksella käyttö voidaan ohjata kulutusta kestäville alueille. Myös kestävöinnillä pystytään ohjaamaan käyttöä.

 SIPOONKORVEN JÄRJESTYSSÄÄNNÖSTÄ

Hoito- ja käyttösuunnitelman liitteenä on luonnos Sipoonkorven järjestyssäännöstä. Suomen Latu pitää järjestyssääntöä pääosin onnistuneena.

Haluamme kuitenkin kiinnittää huomiota kahteen seikkaan:

1) Kansallispuistossa on Metsähallituksen luvalla sallittu hirvenajo. Toivomme, että Metsähallitus ohjeistaa metsästäjät huomioimaan virkistyskäyttäjät, sillä syksyn metsästyskausi on myös vilkasta ulkoiluaikaa. Hirvenajosta alueella tulisi tiedottaa riittävän näkyvästi. Ulkoilijoiden ja metsästäjien kohtaamisissa on usein epäselvyyttä siitä, kenellä on oikeus kulkea eteenpäin ja kuka väistää.

2) Kansallispuistossa on ”Metsähallituksen luvalla sallittu matkailun yritystoiminta, yleisötapahtumien tai maastokilpailujen järjestäminen ja muu niihin verrattava toiminta. Matkailuun liittyvää toimintaa voidaan harjoittaa kansallispuistossa kuitenkin ilman erillistä sopimusta tai suostumusta, mikäli toiminta perustuu kansallispuistossa sallittuihin jokamiehenoikeuksiin kuten patikointiin tai hiihtoon, eikä siinä käytetä Metsähallituksen huollettuja taukopaikkoja.” Suomen Ladun näkemyksen mukaan esimerkiksi luontoyrittäjätoiminnasta ei voi vaatia lupaa, vaikka levähdyspaikkana käytettäisiinkin rakennettuja taukopaikkoja. Lupa ja maksu voidaan pyytää, mikäli luontoyrittäjä tilaa jonkin palvelun tai varaa tai vuokraa jonkin rakenteen pelkästään omaan käyttöönsä. Koska valtaosa esimerkiksi tulipaikoista on osoitettu kaikkien käyttöön, ei ole väliä, tullaanko paikalle ohjatusti vai omatoimisesti.

Toivomme, että Metsähallituksella on resursseja tehdä Sipoonkorvesta hoito- ja käyttösuunnitelmassa kuvaillun kaltainen, ulkoilijoille elämyksiä ja liikuntaa tarjoava ulkoilupaikka.

SUOMEN LATU

Eki Karlsson, toiminnanjohtaja p. 044 328 3286

Anne Rautiainen, asiantuntija, p. 050 545 6539